Mi nger tamawt, nufa-d belli tasiwelt yugten deg wungal Inig Aneggaru d tasiwelt ixelḍen gar wayen yellan d wayen iɛeddan. Deg uḥric amenzu, tasiwelt tebda deg yiwen n lawan s yiwudam igejdanen Mehdi d Tziri, i d-yulsen ayen llan a xeddmen deg unafag segmi d-leḥqen armi d lawan n rrwaḥ-nsen. Syin akkin, tbddel tsiwelt, tuɣal d timendeffirt i d-ibanen deg yiḥricen Timlilit, Tiɣersi, Gar yiberdan, d Rrwaḥ d tuɣalin. Imi asentel i iɛummen daxel n yiḥricen-agi d tayri yezdin Tiziri d Yuba, ɣef waya nufa-d kecmen-d yiwudam inaddayen, i aɣ-d-yulsen amek i telḥa tayri-agi-nsen, s mkul awadem, anda ara ten-id-naf heddren ɣef yiman-nsen, ama d Sliman Abugaṭu, Malḥa, Mennad, Maysa, atg. S teqsiḍin i dwwin ɣef yiman-nsen, skecmen-d yisental yeɛnan timetti, d wansayen d umezruy. Nufa-d diɣen awadem Mehdi ur d-iban ara deg yiḥricen-agi i d-nebder imi taḥkayt-agi tcud kan Tiziri d Yuba. Maca, Mehdi iban-d deg uḥric aneggaru imi d-yewwi awal ɣef zzwaǧ-is d Tziri. Deg yiwen n uḥric seg usebtar 272 almi d 309, tuɣal tsiwelt deg yiwen n lawan ideg tella ɣer tazwara n wungal, mi tella Tiziri d Mehdi deg unafag la aɣ-d-ttkemmilen amek i-mfaraqen wulawen, yal wa d ubrid-is.